ኮርፖሬሽኑ ለአገር ውስጥ ተጫራቾች ያወጣው የብረት ግዥ ጨረታ ቅሬታ አስነሳ
ኮርፖሬሽኑ ጨረታው ችግር ስላለበት ሰርዤዋለሁ አለ ከ20 ቢሊዮን ብር በላይ ዋጋ ያላቸው የግንባታ ሥራዎችን የተረከበው የኢትዮጵያ ኮንስትራክሽን ሥራዎች ኮርፖሬሽን ከጥቂት ሳምንታት በፊት ለአገር ውስጥ ተጫራቾች ያውጣው የብረት ግዥ ጨረታ ቅሬታ አስነሳ፡፡ ኮርፖሬሽኑ በበኩሉ ጨረታው ችግር እንዳለበት ገልጾ መሰረዙን አስታውቋል፡፡አነጋጋሪ ሆኖ የሰነበተውና ቅሬታ ያስነሳው የብረት ግዥ ጨረታ ስፋታቸው ከስምንት እስከ 20 ሚሊ ሜትር የሆኑና ጠቅላላ ብዛታቸው 1,118.3 ኪሎ ግራም የአርታማ ብረቶችን ለመግዛት ኮርፖሬሽኑ ጨረታ ሲያወጣ፣ በሌላ ጎን ግን ከ15 ሚሊዮን ሜትሪክ ቶን በላይ ብረት ከውጭ መግዛቱ ነበር፡፡ የኮንስትራክሽን ሥራዎች ኮርፖሬሽን በሐምሌ ወር ባወጣው የአገር ውስጥ ጨረታ መሠረት ከሦስት ኪሎ ግራም እስከ 976 ኪሎ ግራም ክብደት ያላቸውን የአርማታ ብረቶች እንደሚገዛ አስታውቆ ነበር፡፡ ይህ ጨረታ ስህተት የመሰላቸው የአገር ውስጥ ብረት አምራቾች ስለጉዳዩ ለማጣራት ወደ ኮርፖሬሽኑ ማቅናታቸውን፣ ሆኖም በጨረታው የተጠቀሰው መጠን ትክክለኛ ስለመሆኑ እንደተገለጸላቸው የኢትዮጵያ መሠረታዊ የብረትና ኢንጂነሪንግ ኢንዱስትሪዎች ማኅበር ዋና ሥራ አስኪያጅ አቶ ሰሎሞን ሙሉጌታ ለሪፖርተር መግለጻቸው ይታወሳል፡፡ የአገር ውስጥ አምራቾች አምስት ሚሊዮን ሜትሪክ ቶን ብረት ማምረት ደረጃ ላይ በሚገኙበትና ዓመታዊ ፍላጎት 3.5 ሚሊዮን ሜትሪክ ቶን በሆነበት ወቅት፣ ኮርፖሬሽኑ ያለቀለት የብርት ምርት በውጭ ምንዛሪ ማስገባቱ ቅሬታ ብቻም ሳይሆን የአገር ውስጥ አምራቾን ከገበያ ውጭ ለማድረግ የሚመስል ዕርምጃ በማለት ድርጊቱን ሲኮንኑ ከርመዋል፡፡ የኮርፖሬሽኑ የሕዝብ ግንኙነት ዳይሬክተር አቶ ጥንፉ ሙጬ ለሪፖርተር እንደገለጹት፣ ኮርፖሬሽኑ ለስድስት ዓመታት ሲጓተቱበት የቆዩ 15 ፕሮጀክቶችን በአስቸኳይ አጠናቆ እንዲያስረክብ በታዘዘው መሠረት ከውጭ ብረት ለመግዛት ተገዷል፡፡ ከእነዚህ ውስጥም 13ቱን አጠናቆ አስረክቧል፡፡ ለዚህ ዓመትም 20.7 ቢሊዮን ብር ዋጋ ያላቸውን ፕሮጀክቶች ገንብቶ ለማጠናቀቅ ተረክቧል፡፡ በዚህ ምክንያት ለሁለት ዓመታት ፍጆታ የሚያውለው 15 ሚሊዮን ሜትሪክ ቶን ብረት ከውጭ ገዝቶ ማስገባቱን ጠቅሰዋል፡፡ ይህ ግዥ ዓለም አቀፍ የጨረታ ሒደትን እንደተከተለ ጠቅሰው ሰባት የአገር ውስጥ አምራቾችም ተሳትፈው እንደነበር ጠቅሰዋል፡፡ ማሸነፍ ባለመቻላቸው ግዥው ከውጭ አቅራቢዎች መፈጸሙን አስታውቀዋል፡፡ ኮርፖሬሽኑ ቀደም ብሎ ለግዥ ካዋለው 8.5 ሚሊዮን ዶላር በተጨማሪ ከኢትዮጵያ ንግድ ባንክ የ500 ሚሊዮን ብር ብድር ጠይቆ ግዥውን መፈጸሙን አስታውቀዋል፡፡ በጁቡቲ ወደብ ለስድስት ወራት የተከማቸ ብረትም ወደ አገር ውስጥ ማስገባቱን መግለጹ ይታወሳል፡፡ ይህም ሆኖ ለአገር ውስጥ አቅራቢዎች የወጣው የብረት ግዥ ጨረታ ብረቶችን ለመግዛት ጨረታ አየር ላይ ከዋለና አንድ ተጫራች ከተሳተፈ በኋላ፣ የጨረታ ሰነዱ ችግር እንዳለበት በመታወቁ ወዲያውኑ እንደተሰረዘ አቶ ጥንፉ ገልጸዋል፡፡ ብዛታቸው አነስተኛ የሆኑ ብረቶችን በቁጥ ቁጥ ከመግዛት ይልቅ በገፍ መግዛቱ የተሻለ እንደሆነ ታምኖበት ጨረታው መሰረዙን ኃላፊው ተናግረዋል፡፡ ይሁን እንጂ የአገር ውስጥ አምራቾች ጥሬ ዕቃ ለማስመጣት የውጭ ምንዛሪ እያጡና ረዥም ወረፋ እየጠበቁ፣ ያለቀለት ብረት ለማስመጣት ሲሆን ግን ይህ ችግር አለመታየቱ ቅሬታ ከሚነሳባቸው ጉዳዮች መካከል ዋናው እንደሆነ ሲዘገብ ቆይቷል፡፡ 